รู้จัก BYD ค่ายรถยนต์ไฟฟ้าที่ “วอร์เรน บัฟเฟตต์” หนุนอยู่ กำลังเข้ามาตีตลาดไทย
ใครคือผู้นำในตลาดรถยนต์ไฟฟ้า ? คำถามนี้ ถ้าถามเมื่อปีที่แล้ว คำตอบที่จะได้ออกมาทันทีคือ Tesla แต่วันนี้ ถ้าถามใหม่อีกครั้ง โดยเฉพาะกับคนในวงการธุรกิจและยานยนต์  อาจตอบได้ไม่เต็มปากว่า มีเพียง Tesla อีกต่อไป..
18 ส.ค. 2565

รู้จัก BYD ค่ายรถยนต์ไฟฟ้าที่ “วอร์เรน บัฟเฟตต์” หนุนอยู่ กำลังเข้ามาตีตลาดไทย /โดย ลงทุนแมน
ใครคือผู้นำในตลาดรถยนต์ไฟฟ้า ?
คำถามนี้ ถ้าถามเมื่อปีที่แล้ว คำตอบที่จะได้ออกมาทันทีคือ Tesla
แต่วันนี้ ถ้าถามใหม่อีกครั้ง โดยเฉพาะกับคนในวงการธุรกิจและยานยนต์ 
อาจตอบได้ไม่เต็มปากว่า มีเพียง Tesla อีกต่อไป..
เพราะมีอีกค่ายม้ามืด ที่กำลังมาแรงมากในตอนนี้ นั่นคือ “BYD” 
โดยค่ายนี้ กลายเป็นแชมป์ที่สามารถทำยอดส่งมอบรถยนต์ไฟฟ้า (รวมรถ​​ปลั๊กอินไฮบริด) แซงหน้า Tesla ได้ ในช่วงครึ่งปีแรกของปี 2022
ที่น่าสนใจคือ ขนาดคุณอีลอน มัสก์ CEO และผู้ถือหุ้นใหญ่ของ Tesla 
ยังชื่นชมเทคโนโลยีของ BYD และอยากนำมาใช้ในรถยนต์ของ Tesla ด้วย
แถมบริษัทนี้ยังมี “คุณวอร์เรน บัฟเฟตต์” นักลงทุนระดับตำนานหนุนหลัง และเป็นผู้ถือหุ้นใหญ่อยู่..
แล้ว BYD มีเทคโนโลยีอะไรดี และแบรนด์แข็งแกร่งแค่ไหน 
ทำไม คุณวอร์เรน บัฟเฟตต์ และคุณอีลอน มัสก์ ถึงให้ความสนใจ ?
ลงทุนแมนเล่าใหัฟัง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
BYD เป็นผู้ผลิตรถยนต์ไฟฟ้าและแบตเตอรี่รถยนต์ สัญชาติจีน
ก่อตั้งขึ้นในปี 1995 โดยคุณหวัง ชวนฟู
แต่เริ่มแรกบริษัททำธุรกิจผลิตแบตเตอรี่ลิเทียมไอออน และต่อมาก็ได้เซ็นสัญญาเป็นซัปพลายเออร์ผลิตแบตเตอรี่ ให้กับ NOKIA เป็นเจ้าแรกในจีน
ซึ่งในเวลาไม่นาน BYD สามารถครองส่วนแบ่งมากกว่า 50% ในตลาดแบตเตอรี่สำหรับโทรศัพท์มือถือ ในจีน
แต่ภาพอนาคตของบริษัทกำลังเปลี่ยนไป..
เมื่อในปี 2002 BYD ได้เข้าซื้อบริษัทรถยนต์ Tsinchuan Automobile มาเป็นบริษัทลูก แล้วทำการเปลี่ยนชื่อเป็น “BYD Auto”
โดยในตอนนั้นยังผลิตเฉพาะรถยนต์สันดาปที่ใช้น้ำมันอยู่ 
แต่จุดเปลี่ยนสำคัญก็มาถึง.. เมื่อบริษัทใช้ความชำนาญของการเป็นผู้ผลิตแบตเตอรี่มาก่อน มาพัฒนาต่อยอดสู่ธุรกิจยานยนต์พลังงานสะอาด
ทำให้ในปี 2008 บริษัทสามารถผลิตรถพลังงานไฟฟ้าแบบปลั๊กอินไฮบริด (PHEV) คันแรกของโลกได้สำเร็จ ที่ชื่อว่า “BYD Auto's F3DM PHEV-60 hatchback”
ซึ่งเรื่องนี้ทำให้ BYD ได้รับความสนใจจากตลาดโลกอย่างมาก และเข้าไปเตะตานักลงทุนอย่าง “คุณชาร์ลี มังเกอร์” คู่หูของ “คุณวอร์เรน บัฟเฟตต์” นักลงทุนอันดับ 1 ของโลกที่ใคร ๆ ก็ต้องรู้จัก
ซึ่งนอกจาก BYD จะมีนวัตกรรมและโมเดลธุรกิจที่น่าสนใจแล้ว 
คุณชาร์ลี มังเกอร์ ยังเอ่ยปากชม “คุณหวัง ชวนฟู” ผู้ก่อตั้งและ CEO ของ BYD ด้วยว่า 
เขาเป็นคนที่มีวิสัยทัศน์ และเป็นส่วนผสมของผู้ประกอบการที่ลงตัวระหว่าง ทอมัส เอดิสัน และ แจ็ก เวลช์
คุณชาร์ลี มังเกอร์ เลยผลักดันให้ คุณวอร์เรน บัฟเฟตต์ เข้าลงทุนในบริษัท BYD เพราะมองว่าจะพลาดโอกาสการลงทุนที่ยอดเยี่ยมแบบนี้ไม่ได้
โดยคุณวอร์เรน บัฟเฟตต์และคุณชาร์ลี มังเกอร์ ก็เชื่อว่า BYD จะสามารถกลายเป็นผู้เล่นรายใหญ่ในตลาดยานยนต์ไฟฟ้าได้ 
จึงเข้าซื้อหุ้นผ่านบริษัท Berkshire Hathaway ด้วยเม็ดเงินประมาณ 8,300 ล้านบาท
ทำให้ Berkshire Hathaway กลายเป็นผู้ถือหุ้นใหญ่ของ BYD ด้วยจำนวนหุ้นที่ถือกว่า 225 ล้านหุ้น  
หรือปัจจุบัน คิดเป็นมูลค่ากว่า 366,000 ล้านบาท เลยทีเดียว
สรุปแล้ว คุณวอร์เรน บัฟเฟตต์ สามารถสร้างผลตอบแทนจากหุ้น BYD ได้ถึง 44 เด้ง ภายในระยะเวลาเพียง 14 ปี..
ทีนี้กลับมาพูดถึงตัวธุรกิจของ BYD 
โดยบริษัทกำลังเติบโตแบบก้าวกระโดดทั้งในจีน และในตลาดต่างประเทศ
ปัจจุบันขยายธุรกิจไปกว่า 400 เมือง ในกว่า 70 ประเทศ ครอบคลุม 6 ทวีป
และตีตลาดด้วยรถยนต์หลายรุ่น เช่น BYD Han และ BYD e2
ที่น่าสนใจคือ BYD ได้ประกาศหยุดการผลิตรถยนต์สันดาป เป็นที่แล้วเรียบร้อยแล้ว.. ในเดือน มี.ค. ที่ผ่านมา เพื่อหันไปผลิตรถยนต์ไฟฟ้าพลังงานแบตเตอรี่ (BEV) และรถยนต์ปลั๊กอินไฮบริด (PHEV) อย่างเต็มรูปแบบแทน
สำหรับผลประกอบการของบริษัท BYD Company Limited
ปี 2019 มีรายได้ 669,943 ล้านบาท กำไร 8,467 ล้านบาท
ปี 2020 มีรายได้ 821,299 ล้านบาท กำไร 22,207 ล้านบาท
ปี 2021 มีรายได้ 1,133,590 ล้านบาท กำไร 15,971 ล้านบาท
ส่วนยอดส่งมอบรถยนต์ไฟฟ้า (รวมปลั๊กอินไฮบริด) ทั่วโลกของบริษัท BYD Company Limited
ปี 2020 จำนวน 189,689 คัน
ปี 2021 จำนวน 603,782 คัน
ในขณะที่เพียงครึ่งปีแรกของปี 2022 สามารถส่งมอบรถได้ถึง 641,350 คัน
และการเติบโตแบบติดจรวดนี้เอง ทำให้ตอนนี้ BYD มีมูลค่าบริษัทกว่า 4.5 ล้านล้านบาท 
ซึ่งมากเป็นอันดับที่ 3 ของโลก เป็นรองเพียง Tesla และ Toyota เท่านั้น
โดยปัจจัยแห่งความสำเร็จของ BYD 
ถ้าให้สรุปคร่าว ๆ ก็มาจากการที่เป็น “บริษัทที่เน้นด้านเทคโนโลยีและนวัตกรรม” จนได้รับการยกย่องว่าเป็น Tesla แห่งเอเชีย
เพราะจุดแข็งของรถยนต์จากค่าย BYD คือ นวัตกรรมทางเทคโนโลยี และดีไซน์ ที่พัฒนาภายในทั้งหมด แม้กระทั่งชิป
และที่สำคัญที่สุดคือ “แบตเตอรี่” ซึ่งถือเป็นหัวใจหลักของรถยนต์ไฟฟ้า
โดย BYD เป็นผู้ผลิตนวัตกรรมแบตเตอรี่ที่เรียกว่า “Blade Battery” ซึ่งตอนนี้ขึ้นชื่อว่าเป็นแบตเตอรี่รถยนต์ไฟฟ้าที่ดีและปลอดภัยที่สุดในตลาด ณ ขณะนี้
ทั้งนี้ Blade Battery เป็นแบตเตอรี่ลิเทียมไอออนฟอสเฟต (LFP) ที่เซลล์มีรูปร่างบางและยาว หลาย ๆ แผ่นประกอบกัน เหมือนแผ่นใบมีดวางเรียงต่อกัน 
ซึ่งจะต่างจากแบตเตอรี่แบบอื่น ที่มีลักษณะเป็นก้อนวางซ้อนกัน
ทำให้สามารถใช้พื้นที่ว่างภายในก้อนแบตเตอรี่ให้เกิดประโยชน์สูงสุดได้
และหากแผ่นไหนมีปัญหา ก็สามารถถอดเปลี่ยนได้ทันที ช่วยลดต้นทุน และเพิ่มความสะดวก เมื่อเทียบกับแบตเตอรี่แบบเดิม ที่ต้องเอาเซลล์เป็นก้อน ๆ มาเรียงต่อกัน เพื่อประกอบให้เป็นโมดูลเดียวก่อนนำไปใช้งาน 
 
และอีกไฮไลต์ของ Blade Battery เลย ก็คือเรื่องของ “ความปลอดภัย”..
เพราะสามารถระบายความร้อนได้อย่างรวดเร็ว 
และเมื่อแต่ละเซลล์แยกจากกัน ทำให้เมื่อเกิดความเสียหาย การลัดวงจรจะไม่ต่อเนื่องไปยังเซลล์อื่น ๆ ทำให้การระเบิดหรือเกิดไฟไหม้ เกิดขึ้นได้ยากกว่า นั่นเอง
จากการทดลองในการเจาะตัวแบตเตอรี่ Blade Battery พบว่า ไม่มีควัน หรือเกิดการระเบิดเป็นไฟขึ้นมาให้เห็น
ส่วนอุณหภูมิความร้อนของพื้นผิวแบตเตอรี่ ก็อยู่เพียงแค่ 30 ถึง 60 องศาเซลเซียส
ต่างจากการเจาะตัวก้อนแบตเตอรี่แบบเดิม ที่จะทำให้เกิดการระเบิดและมีไฟลุกขึ้นชัดเจน พร้อมกับความร้อนสูงถึง 500 องศา
และด้วยนวัตกรรมแบตเตอรี่ของ BYD นี้เอง 
ก็ได้ไปเข้าตาของคุณอีลอน มัสก์..
โดยมีข่าวว่า คุณอีลอน มัสก์ สนใจในตัวแบตเตอรี่นี้ และอยากนำไปใช้กับรถยนต์ Tesla  
และทางบริษัท BYD ก็เคยบอกว่า กำลังจะจัดหาแบตเตอรี่ให้กับ Tesla ด้วย..
อย่างไรก็ตาม ตอนนี้รายละเอียดเกี่ยวกับดีลการจัดหาแบตเตอรี่ระหว่าง BYD และ Tesla ยังไม่เป็นที่แน่ชัด 
แต่ก็ปฏิเสธไม่ได้ว่า เทคโนโลยีของ BYD ถูกยอมรับและจับตามองจากทั่วโลกเป็นที่เรียบร้อยแล้ว..
ทั้งนวัตกรรมที่โดดเด่น และแบรนด์ที่เริ่มติดตลาดโลก มีคนบนโลกออนไลน์พูดถึงกันมากขึ้นเรื่อย ๆ 
ก็ทำให้คนไทยหลายคน ที่อยากครอบครองรถยนต์ไฟฟ้าสักคน ลุ้นให้ BYD มาทำตลาดและขายรถในไทย อย่างเป็นทางการบ้าง เพื่อที่ผู้บริโภคจะได้มีตัวเลือกมากขึ้น
และล่าสุด ก็เป็นข่าวดีของคนไทย.. 
เพราะทางบริษัท Rêver Automotive ที่เป็นผู้จัดจำหน่ายและผู้ให้บริการหลังการขายรถยนต์ BYD ในไทย
ซึ่งบริหารโดยคุณประธานวงศ์-คุณประธานพร พรประภา
ได้ทุ่มงบลงทุนกว่า 3,000 ล้านบาท นำรถจากค่าย BYD ซึ่งจะมาพร้อมกับเทคโนโลยี Blade Battery และ e-Platform 3.0 เข้ามาตีตลาด EV ในไทย
ซึ่งประเดิมด้วยการนำเข้ารถยนต์มาก่อน 1 รุ่น ในช่วงไตรมาส 4 ปีนี้
แต่ขณะนี้อยู่ระหว่างการเจรจากับ BYD ประเทศจีน ในการยื่นขอรับส่งเสริมการลงทุน เพื่อตั้งโรงงานประกอบรถยนต์ในไทย
โดย Rêver Automotive มีแผนที่จะขยายศูนย์จัดจำหน่าย 31 แห่งทั่วประเทศในปีนี้ และ 60 แห่งในปีหน้า
และร่วมมือกับบริษัท SHARGE ตั้งสถานีชาร์จไฟฟ้ากว่า 1,000 หัวชาร์จทั้งแบบ AC และ DC ทั่วประเทศ ภายในปีนี้
พร้อมกับตั้งเป้าดัน BYD ให้เป็นเบอร์ 1 ในตลาด EV ไทย 
และ Top 5 ในตลาดรถยนต์ไทย ภายใน 5 ปี
จึงต้องมาลุ้นกันว่า “BYD” ชื่อนี้ จะสามารถเข้ามาเป็น Top-of-mind ของคนไทยได้ตามที่หวังไว้หรือไม่ 
และผลตอบรับ จะออกมาเป็นอย่างไร
แต่ที่รู้แน่ ๆ ในตอนนี้คือ เรื่องนี้กำลังเป็นสัญญาณที่ดีว่า ตลาดยานยนต์ไฟฟ้าในไทยกำลังเติบโต และมีศักยภาพ
อีกทั้งผู้บริโภคชาวไทย ก็จะได้รับอานิสงส์ จากการมีตัวเลือกที่มากขึ้น นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References 
-
-
-
-
-
-
-
-